I 12 år har borgmesteren i Hjørring Kommune heddet Arne Boelt. Nu skal hjørringenserne igen til stemmeboksene, og ifølge Venstres spidskandidat Søren Smalbro er det på tide, at borgmesterposten skifter hænder. Se “Kampen om borgmesterstolen” fra Hjørring Kommune her: Hvad kendetegner en god borgmester? Det spørgsmål svarer de to kandidater blandt andet på. Begge er enige om, at noget af det vigtigste er at lytte til borgerne. - Vi lever for borgerne. En borgmester står i spidsen og er trækdyret for en lang række ting, siger Arne Boelt fra Socialdemokratiet. - Ud fra den viden, borgmesteren får ved at lytte til borgerne, skal borgmesteren kunne træffe beslutninger – også selvom beslutningerne kan være upopulære, siger Søren Smalbro fra Venstre. Grøn omstilling og sundhed i fokus Ved kommunalvalget i 2017 var Arne Boelt suverænt kommunens mest populære kandidat. Han fik 10.257 stemmer ud af de i alt 37.078 stemmer, der blev afgivet af hjørringenserne. Hvis Arne Boelt endnu en gang kan sætte sig i den eftertragtede borgmesterstol, har han især to fokusområder – den grønne omstilling og sundhedsområdet. - Vi skal have mere sundhed tættere på borgerne. Det bliver en rigtig svær opgave, når det nu er svært at få fat i hænder, siger Arne Boelt. Søren vil tiltrække flere borgere Ved kommunalvalget i 2017 fik Søren Smalbro 544 stemmer. Dengang var han ikke spidskandidat for Venstre som nu. Hvis Søren Smalbro overrasker og bliver borgmester i Hjørring Kommune, vil han gøre mere ud af branding af kommunen. - Hjørring kommune er et fantastisk sted at bo, men de sidste fire år har vi ikke været dygtige nok til at fortælle det til de mange borgere, som vi gerne skulle have til at flytte til vores kommune. Det skal vi blive bedre til. For jo flere vi er, jo bedre kan vi sikre den basale velfærd i vores kommune, siger han.  Vigtigt at have noget at falde tilbage på I “Kampen om borgmesterstolen” har hver kandidat noget særligt med, der betyder noget for dem. Arne Boelt har taget sit svendebrev med. - Det har betydet rigtig meget for mig gennem hele livet. Det var den første uddannelse, jeg fik. Der er noget at falde tilbage på. Det er der også efter valget, hvis det skulle glippe, siger han. Søren Smalbro har taget hele tre ting med – et stykke træ, kartoffel og korn. - Det er tre ting, som kommer fra Moder Jord. Den velfærd, vi har i dag, stammer fra vores jord. Jeg er rundet af landbruget og har selv en landbrugsvirksomhed. Det er noget, jeg altid har at falde tilbage på. Det er der, jeg har hjemme, siger han. Kampen om borgmesterstolen I “Kampen om borgmesterstolen” mødes to kandidater fra hver kommune. Det er vært Katja Schlaikier, der styrer slagets gang. Se udsendelser fra de andre kommuner her:

Opsummering:
Søren Smalbro fra Venstre og Arne Boelt fra Socialdemokratiet vil begge stå i spidsen for Hjørring Kommune. Mød kandidaterne her.